Diari Oficial de la Generalitat Valenciana


Sumari del DOGV 2238, del 30-03-1994 (1994/831018)

ORDRE de 10 de març de 1994, de la Conselleria de Cultura, per la qual es convoca concurs públic per a la concessió d'una beca de k formació i perfeccionament per a restauradors X de daurats, a realitzar en el museu Sant Pius V, de València.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/10/(2)/dof/vci/html**

### Dades del document

Número de DOGV
:   2238

Data del DOGV
:   30-03-1994

Secció del DOGV
:   DISPOSICIONS GENERALS

Número del document
:   1994/831018


Data del document
:   10-03-1994

Organisme emissor
:   Conselleria de Cultura

Tipus de document
:   Ordre

ORDRE de 10 de març de 1994, de la Conselleria de Cultura, per la qual es convoca concurs públic per a la concessió d'una beca de formació i perfeccionament per a restauradors de daurats, a realitzar en el museu Sant Pius V, de València. [94/1883]  
La Conselleria de Cultura ve desenvolupant unes campanyes de formació i perfeccionament de restauradors orientades, també, a aconseguir un increment de la labor conservadora dels valuosos fons artístics del museu Sant Pius V, aprofitant racionalment, el temps que necessàriament no hagen d'estar exposats al públic, i coincidint amb el projecte de reforma i ampliació de l'edifici que els conté.  
La conservació d'aquests fons museístics, inclús en les tasques més senzilles de manteniment i consolidació, requereix uns coneixements tècnics especialitzats i la comprovació d'una experiència en tasques semblants ja realitzades. És per això que, per a seleccionar el tècnic més adequat per a un millor aprofitament dels seus coneixements i de l'experiència i formació que puga rebre en el museu, fent ús de les facultats conferides per la Llei 5/1983, de 30 de desembre, de Govern Valencià,  
ORDENE  
Primer  
Es convoca concurs públic per a la concessió d'una beca de formació i perfeccionament per a restauradors de daurats, a realitzar en el Museu Sant Pius V, de València, i s'aproven les bases per les quals es regeix aquesta convocatòria, incloses com a annex en aquesta ordre.  
Segon  
L'import total d'aquesta beca és de set-centes mil (700.000) pessetes pagadores amb càrrec a la partida pressupostària 11.76.593.27, codi línia 4.06, del Pressupost de 1994.  
DISPOSICIONS FINALS  
Primera  
Es delega el director general de Patrimoni Artístic per a la facultat de concedir aquesta beca i se l'autoritza perquè dicte les resolucions necessàries per al desplegament i execució d'aquesta ordre.  
Segona  
Aquesta ordre vigeix el mateix dia que es publica al Diari Oficial de la Generalitat Valenciana.  
Tercera  
Segons allò que disposa l'article 89.3 de la Llei 30/1992, de Règim Jurídic de les Administracions Públiques i del Procediment Administratiu Comú, contra aquesta ordre podrà interposar-se recurs contenciós administratiu, després de comunicar-ho a l'òrgan que va dictar l'acte que s'impugna, davant el Tribunal Superior de Justícia de la Comunitat Valenciana en el termini de dos mesos comptadors des de la publicació en el Diari Oficial de la Generalitat Valenciana.  
València, 10 de març de 1994  
La consellera de Cultura,  
PILAR PEDRAZA MARTÍNEZ  
ANNEX  
Bases per a la concessió d'una beca de formació i perfeccionament per a restauradors de daurats en el Museu Sant Pius V, de València.  
Primera. Objecte  
La beca s'atorga amb l'objectiu de facilitar als professionals de la restauració de daurats que reunesquen els requisits indicats més avall, l'aprenentatge de noves tècniques i criteris, així com de donar-los la possibilitat de participar amb els equips tècnics del museu en la conservació i restauració de daurats, tant dels marcs i motllures com de les obres pictòriques i escultòriques que custodia el Museu Sant Pius V.  
Segona. Dotació econòmica  
La dotació de la beca serà de set-centes mil (700.000) pessetes, que es pagaran en set mensualitats de cent mil pessetes cadascuna, a partir de la concessió d'aquesta i del lliurament previ d'una certificació d'aprofitament expedida pel director del museu.  
Tercera. Requisits dels aspirants  
La beca objecte d'aquesta convocatòria s'adjudicarà mitjançant concurs entre els diversos aspirants que reunesquen els requisits següents i els acrediten documentalment:  
1) Tenir la nacionalitat espanyola i residir en l'àmbit de la Comunitat Valenciana.  
2) Els aspirants a la beca de formació i perfeccionament per a restauradors de daurats hauran de ser titulats de grau mitjà o superior, o tenir el títol de graduat en Arts Aplicades, especialitat de daurat i policromat, per l'Escola d'Arts Aplicades i Oficis Artístics, i posseir experiència en el camp de la restauració artística.  
3) No haver-se beneficiat amb anterioritat d'aquest tipus beca en el museu Sant Pius V.  
Quarta. Sol·licituds  
1) Les sol·licituds podran presentar-se en el termini de 20 dies a partir de l'endemà que es publique aquesta convocatòria en el Diari Oficial de la Generalitat Valenciana.  
2) Les sol·licituds, dirigides a la Conselleria de Cultura, podran presentar-se en el Registre General d'aquesta conselleria, a les direccions territorials de Cultura de València, Castelló o Alacant, o en els centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquestes sol·licituds hauran d'incloure:  
a) Instància en la qual figuraran les dades següents: nom i cognoms, DNI, adreça completa, telèfon de contacte, fer constància de les circumstàncies fixades en la base primera i l'acceptació de totes les condicions establertes en aquestes bases, i una relació de la documentació que s'adjunta.  
b) Fotocòpia compulsada de la titulació acadèmica.  
c) Fotocòpia compulsada de l'expedient acadèmic.  
d) Currículum del sol·licitant.  
e) Memòria d'algun treball de restauració de daurats realitzat per l'aspirant.  
f) Els treballs adduïts en el currículum es documentaran mitjançant un certificat del propietari o bé de l'empresa, per als quals hom haja treballat.  
g) Les sol·licituds o beques que hom haja sol·licitat o que hagen estat atorgades per altres administracions, i ens públics o privats.  
h) Si la sol·licitud no inclou totes les dades exigides o hi manca documentació acreditativa, s'instarà la persona interessada perquè en el termini de 10 dies solucione aquests defectes, amb l'advertència que, si no ho fa així, no es cursarà la sol·licitud incompleta i se'n arxivarà l'expedient sense cap altre tràmit més.  
Cinquena. Mèrits i proves pràctiques avaluables en el concurs  
Les condicions de mèrit, que hauran de presentar-se justificades adequadament, i les proves pràctiques avaluables per la comissió qualificadora, i les puntuacions que aquesta atorgarà són les següents:  
a) Titulació, expedient acadèmic, cursos específics, publicacions i experiència, relacionats amb la matèria objecte de la convocatòria, que puguen al·legar-se documentalment, es valoraran de 0 a 6 punts. Aquest apartat de mèrits serà eliminatori per als qui no arriben als 3 punts.  
b) Realització d'una prova teòrico-pràctica determinada per la comissió, consistent en un diagnòstic, un projecte de restauració i l'execució d'aquest, sobre una obra referida a la matèria de la convocatòria, escollida per insaculació; la qual s'avaluarà entre 0 i 10 punts. Cadascuna de les tres parts de la prova teòrica serà eliminatòria si la comissió observa inexperiència o perill per a la integritat de l'obra que s'ha de restaurar.  
Sisena. Resolució de la convocatòria  
Per a la valoració dels mèrits i les proves que realitzen els sol·licitants es constituirà una comissió qualificadora integrada per:  
- President: el director general de Patrimoni Artístic o la persona en qui delegue.  
- El director del museu Sant Pius V.  
- El cap del Servei de Belles Arts i Museus.  
- Un restaurador designat per la Direcció General de Patrimoni Artístic.  
- Secretari: el tècnic de Belles Arts del Servei de Belles Arts i Museus.  
Es faculta la comissió qualificadora per a realitzar per mitjà dels seus membres, o a través de l'assessorament d'altres tècnics, totes les comprovacions que calguen a fi de qualificar millor els mèrits adduïts i els treballs o proves que s'hi realitzen; i de fer un seguiment periòdic del treball realitzat durant la beca. La comissió podrà tenir tants assessors com estime convenients.  
Finalitzada la valoració dels mèrits i les proves avaluables corresponents a cada expedient, la comissió qualificadora trametrà l'acta del concurs amb la proposta d'adjudicació a la Direcció General de Patrimoni Artístic per tal que el director general adjudique la beca de daurats, per delegació de la consellera de Cultura.  
Si en el termini de tres mesos, comptadors des del dia que finalitza el termini de presentació de sol·licituds, no s'aprova la resolució corresponent a aquesta convocatòria, s'entendrà que totes les peticions presentades resten desestimades.  
Així mateix, la comissió qualificadora podrà formular proposta en el sentit que la beca siga declarada no adjudicada si, a judici seu, no hi hagués concursants amb mèrits suficients, per a merèixer l'adjudicació, o no haguessen superat les proves pràctiques.  
Setena. Incompatibilitat de la beca  
La beca serà incompatible amb la realització de treballs o estudis que dificulten el compliment de la finalitat proposada, i / o la possessió d'altres beques o ajudes semblants.  
Vuitena. Obligació del becari  
Tindrà la consideració de beneficiari de la beca el destinatari dels fons públics que haja de realitzar l'activitat que en fonamentà l'atorgament o que es trobe en la situació que en legitima la concessió.  
Les obligacions del becari o beneficiari consistiran en:  
a) L'ampliació i el perfeccionament dels seus coneixements en la matèria, mitjançant la col·laboració amb el personal tècnic del museu en els treballs específics que la direcció del centre li encomane; per a la qual cosa haurà de romandre en els locals del centre i realitzar l'horari que establesca la Direcció General de Patrimoni Artístic.  
b) La submissió a les actuacions de control financer que corresponen a la Intervenció General, en relació amb la beca concedida.  
c) Comunicar a l'entitat que la concedeix l'obtenció d'altres beques, subvencions o ajudes per a la mateixa finalitat, procedents de qualsevol administracions o ens públics.  
Novena. Resultats científics  
Els resultats científics derivats dels treballs que el becari realitze restaran en propietat de la Conselleria de Cultura, i no podran ser utilitzats pel becari sense l'autorització corresponent.  
Deu. Pròrroga  
En acabar el període de treball, i d'acord amb el rendiment del becari, el director del museu Sant Pius V elaborarà un informe sobre l'aprofitament de la beca i l'interès de prorrogar-la, el qual serà comprovat i valorat per la comissió qualificadora, que en fer-lo seu, elevarà proposta al director general de Patrimoni Artístic qui, per delegació de la consellera de Cultura, resoldrà la pròrroga de la beca fins a un total de 24 mesos des de la concessió, condicionada a l'existència de crèdit pressupostari, i sobre la dotació d'aquesta.  
Onze. Naturalesa de la beca  
Aquesta beca és de formació i perfeccionament de coneixements junt als tècnics especialistes del Museu Sant Pius V.  
El fet d'haver fet ús de la beca no estableix cap tipus de relació laboral amb la Conselleria de Cultura, ni amb el museu San Pius V, ni suposa cap compromís per a la incorporació posterior del becari a la plantilla d'aquest centre.  
Dotze. Contravencions i disposicions subsegüents  
La Conselleria de Cultura podrà suspendre, a proposta de la comissió qualificadora, la beca concedida quan el beneficiari incomplesca de les obligacions contretes.  
Tretze  
Tota alteració de les condicions tingudes en compte per a la concessió de la beca, i, en tot cas, l'obtenció concurrent de beques, subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
Catorze  
Serà procedent el reintegrament de les quantitats percebudes i l'exigència de l'interés de demora des del moment del pagament de la beca en els casos següents:  
a) Obtenir la beca sense reunir les condicions que s'hi requereixen.  
b) Incompliment de la finalitat per a la qual fou concedida la beca.  
c) Incompliment de les condicions imposades al beneficiari amb motiu de la concessió de la beca.


Còpia Permalink ELI